text: Se billederne: Kronprins Frederik som barn i Gråsten
  15 maj 2018 kl. 13.31
  Den kongelige familie tilbringer hver sommer nogle uger af deres sommerferie på Gråsten Slot. Se gamle billeder af Kronprins Frederik på det sønderjyske slot.
  Fodbold med fætrene fra de andre kongehuse i Europa, cirkus og ture i karet.
  De royale sommerferier på Gråsten Slot var fulde af aktivitet for Kronprins Frederik, da han var barn.
  Med hjælp fra Else Egholm, daglig leder af Lokalhistorisk Arkiv Gråsten, har TV SYD samlet billeder fra nogle af sommerferierne i det sønderjyske.
  Fodboldholdet, 1980 og 1981:
  De kongelige unge drenge har suppleret holdet med sønner af venner til forældrene, som spillede mod et hold af kendte lokale folks børn.
  I øverste række kan de første tre første drenge fra venstre ikke identificeres, men så kommer prins Joachim, prins Gustav af Berleburg, den græske prins Nicolaos og grev Valdemar af Rosenborg.
  Forreste række begynder med Kronprins Frederik, efter ham den græske Prins Paulos, og de øvrige har Lokalhistorisk Arkiv i Graasten ikke navnene på.
  De to billeder af kronprinsen i fodboldtøj er fra 1980 og 1981. Efter blusen at dømme på det ene, er det samme år som holdfotoet.
  Cirkus Benneweis, 1976:
  Det var tradition, at nogle fra den kongelige familie var i Cirkus Benneweis, når det kom til Gråsten.
  Direktør Eli Benneweis står i kjole og hvidt med handsker i hånden bag de kongelige. I logen ses fra venstre først den græske prins Paulos, så Kronprins Frederik, derefter Dronning Ingrid og prinsesse Benedikte, så følger Gustav af Berleburg, prinsesse Alexia og prins Joachim.
  Koncert, 1976:
  Fotografierne fra koncerten vil Else Egholm taksere til at være fra samme år, når hun ser på dronning Ingrids og hendes hofdames og prinsernes frisurer (Se foto nederst i artikel).
  Det er fra venstre prins Paulos, prinsesse Alexia, dronning Ingrid, prins Nicolaos, dronning Margrethe og prins Joachim. Bag dem følger prinsesse Alexandra af Berleburg, prinsesse Benedikte, Kronprins Frederik og prins Henrik. Bagved igen to hofdamer og en herre, som måske er grev Trampe.
  Slotskirken, 1970’erne:
  I kirken på forreste række prinsesse Alexia, dronning Ingrid, prins Nicolaos, prins Paulos, dronning Margrethe, prins Joachim, prins Henrik, Kronprins Frederik, prinsesse Alexandra, prinsesse Benedikte og prinsesse Natalie. Bagved fra venstre sidder hofdame fru Wolff, fru Trampe og grev Trampe og Sybille Bruhn.
  Børnebørnene på rutschebanen, 1977:
  Et foto som dronning Ingrid har sendt til familien Agnhof som julehilsen det år. Øverst sidder prins Paulos, så kronprins Frederik, prins Gustav, prins Joachim, prins Nicolaos, prinsesse Alexandra, prinsesse Natalie og prinsesse Alexia.
  Dronning Ingrid elskede at have børnebørnene på besøg om sommeren, og gjorde alt for, at de skulle have det sjovt sammen og få et godt forhold til hinanden. Det fremgår tydeligt af de mange billeder, der er taget gennem årene. Der var også et særligt forhold mellem dronning Ingrid og kronprinsen.
  Familien Agnhof, der var lærere ved Gråsten skole, har været gode venner med den kongelige familie helt tilbage fra tiden, da kronprinsparret i 1936 fik overdraget Gråsten slot som sommerbolig. De tre prinsesser modtog undervisning af lærerparret, hvis sommeropholdet varede længere end skoleferien.
  Karet-tur, 1985:
  Det er fotos fra dronning Ingrids 50 års jubilæum i 1985, og de stammer fra den tidligere Gråsten Kommune. De er fra et fotoalbum, lokalhistorisk arkiv har deponeret i arkivet.
  Det er ikke lykkedes at finde frem til navnene på for eksempel alle drengene på holdbilledet. Hvis nogen ligger inde med viden om navnene, er de velkomne til at henvende sig til journalist Peter Elgaard (på mobil 40323933 eller mail: peel@tvsyd.dk). På forhånd tak.
  Tilbage til den royale oversigt over Kronprins Frederiks liv med syd- og sønderjyderne de første 50 år af hans liv.
  
  
  
  